ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0873/96 υποβολή: Martina Gredler (ELDR) προς την Επιτροπή (17 Απριλίου 1996)

Θέμα: Κίνδυνοι από την κατασκευή ενός τερματικού σταθμού δεξαμενόπλοιων στον κόλπο του Panzano

Η εταιρία Societΰ Nationale Azienda Metanodotti (SNAM) σκοπεύει να κατασκευάσει στον κόλπο του Panzano (μεταξύ Τεργέστης και Monfalcone) το μεγαλύτερο τερματικό σταθμό για δεξαμενόπλοια στον κόσμο. Τα θερμικά φαινόμενα από την αποσυμπίεση του φυσικού αερίου θα αντισταθμίζονται με εναλλάκτες θερμότητας βυθισμένους στη θάλασσα. Έτσι, η θερμοκρασία του θαλασσινού νερού θα μειωθεί σε μια ευρεία περιοχή. Περαιτέρω επίπτωση στο θαλάσσιο οικοσύστημα θα έχει η αυξημένη επιβάρυνση με θείο που θα προκαλέσουν οι κατασκευαστικές εργασίες.

Χορηγούνται ενισχύσεις για το έργο στο πλαίσιο προγραμμάτων και ταμείων χρηματοδοτούμενων ή συγχρηματοδοτούμενων από την Ευρωπαϊκή Ένωση; Αν ναι, για ποιά προγράμματα και ταμεία πρόκειται; Από ποιές θέσεις του προϋπολογισμού προέρχεται η χρηματοδότηση;

Σε ποιό βαθμό ενισχύονται το έργο, μέρη του έργου ή υποδομές εξυπηρέτησης του έργου (οδοί, αγωγοί μεταφοράς), κλπ.;

Μπορεί η Επιτροπή να αποκλείσει το ενδεχόμενο, το έργο να έρχεται σε σύγκρουση με άλλους πολιτικούς στόχους, και ιδιαίτερα με το στόχο της προώθησης μιας ανάπτυξης με οικονομική και οικολογική διάρκεια; Είναι σίγουρη η Επιτροπή ότι το έργο δεν εμποδίζει την επίτευξη πολιτικών στόχων της Ευρωπαϊκής Ένωσης, ιδιαίτερα στους τομείς της ανάπτυξης του τουρισμού και της προστασίας του κλίματος;

Μπορεί να διασφαλιστεί η τήρηση νομικών προτύπων της ΕΕ, ιδιαίτερα της οδηγίας 79/409/ΕΟΚ ((ΕΕ L 103 της 25.04.1979, σελ. 1. )) (προστασία πτηνών) ή της οδηγίας 92/43/ΕΟΚ ((ΕΕ L 206 της 22.07.1992, σελ. 7. )) (οδηγία χλωρίδας/πανίδας/οικοσυστήματος) τη στιγμή που υπάρχει κίνδυνος μείωσης της θερμοκρασίας της θάλασσας, επιβάρυνσης από θείο ή ατυχημάτων στα δεξαμενόπλοια στην περιοχή της Βόρειας Αδριατικής;

Απάντηση του κ. Παπουτσή εξ'ονόματος της Επιτροπής (5 Ιουνίου 1996)

Η Επιτροπή δεν έχει λάβει μέχρι σήμερα αίτηση χρηματοδότησης που να αφορά το έργο στο οποίο αναφέρεται το Αξιότιμο Μέλος του Κοινοβουλίου.

Δεν διαθέτει συνεπώς επαρκή στοιχεία για να κρίνει το συγκεκριμένο έργο το οποίο εμπίπτει κατά κύριο λόγο στην αρμοδιότητα των ιταλικών εθνικών αρχών.
ΓΡΑΠΤΗ ΕΡΩΤΗΣΗ P-1217/96 υποβολή: Anne McIntosh (PPE) προς το (8 Μαΐου 1996)

Θέμα: Κοινοτική απαγόρευση περί CFC (χλωροφθορανθράκων)

Προτίθεται το Συμβούλιο να τροποποιήσει την κοινοτική οδηγία του 1994 (94/1/ΕΚ ((ΕΕ L 23, 28.1.1994, σ. 28. ))) η οποία απαγορεύει τη χρήση CFC για να περιλάβει εξαίρεση για το Beconase που ψεκάζεται στη μύτη;

Δεδομένου ότι έχει ήδη χορηγηθεί εξαίρεση για τα παρασκευάσματα Becotide, Beclaforte και Ventolin, πρέπει να χορηγηθεί επίσης και για το Beconase. Δεν συμφωνεί το Συμβούλιο;

Δεν αντιλαμβάνεται το Συμβούλιο ότι δυνατά υποκατάστατα που περιέχουν νερό ή αλατόνερο έχουν αποδειχθεί αναποτελεσματικά, διότι προκαλούν πρήξιμο της μεμβράνης και μπούκωμα των ρουθουνιών.

Η ελάχιστη ποσότητα CFC που εκπέμπεται από το Beconase καταπίνεται από τον ασθενή και δεν ελευθερώνεται στην ατμόσφαιρα. Ως εκ τούτου δεν μπορεί να υπάρχει πραγματική δικαιολογία για την απαγόρευση του συγκεκριμένου προϊόντος για περιβαλλοντικούς λόγους.

Απάντηση (7 Αυγούστου 1996)

Το Συμβούλιο υπενθυμίζει στην αξιόιμη βουλευτή ότι η οδηγία στην οποία αναφέρεται εκδόθηκε από την Επιτροπή προκειμένου να προσαρμοστεί στην πρόοδο της τεχνολογίας η οδηγία του Συμβουλίου 73/324/ΕΟΚ «περί προσεγγίσεως των νομοθεσιών των κρατών μελών των αναφερομένων στις συσκευές αερολυμάτων (αεροζόλ)». Συνεπώς, δεν διαθέτει κανένα στοιχείο για να μπορέσει να απαντήσει στις ερωτήσεις αυτές.
ΓΡΑΠΤΗ ΕΡΩΤΗΣΗ P-0976/96 υποβολή: Simon Murphy (PSE) προς την Επιτροπή (22 Απριλίου 1996)

Θέμα: Απαιτήσεις όρασης για οδηγούς βαρέων φορτηγών

Σε ποιές στατιστικές ενδείξεις έχει βασίσει η Επιτροπή την απόφασή της να απαιτεί από τους οδηγούς βαρέων φορτηγών να έχουν όραση και από τα δύο μάτια;

Είναι σε θέση η Επιτροπή να παράσχει ενδείξεις ότι οι οδηγοί με όραση στο ένα μόνο μάτι συνιστούν μεγαλύτερο κίνδυνο στην κυκλοφορία απ' ότι αυτοί με όραση και στα δύο μάτια;

Απάντηση του κ. Kinnock εξ ονόματος της Επιτροπής (30 Μαΐου 1996)

Οι απαιτήσεις σχετικά με την όραση στην οποία αναφέρεται το Αξιότιμο Μέλος του Κοινοβουλίου περιέχεται στο παράρτημα ΙΙΙ της οδηγίας του Συμβουλίου 91/439/ΕΟΚ της 29ης Ιουλίου 1991 για τα διπλώματα οδήγησης ((Οδηγία 91/439/ΕΟΚ, ΕΕ αριθ. 237, 24 Αυγούστου 1991. )) όπου καθορίζονται οι ελάχιστες απαιτήσεις φυσικής κατάστασης, συμπεριλαμβανομένης και της όρασης, για την οδήγηση οχημάτων με κινητήρα. Όπως συνέβαινε και με την προηγούμενη οδηγία το 1980 ((Οδηγία 80/1263/ΕΟΚ, ΕΕ αριθ. L 375, 31 Δεκεμβρίου 1980. )), οι οδηγοί βαρέων φορτηγών οχημάτων και επιβατικών οχημάτων επιβάλλεται να ανταποκρίνονται σε ελάχιστα επίπεδα όρασης και για τους δύο οφθαλμούς.

Τα αντίστοιχα πρότυπα καθορίζονται επί τη βάσει της εμπειρίας και της αντικειμενικής γνώμης των ιατρικών εμπειρογνωμόνων των κυβερνήσεων των κρατών μελών. Για τη νομοθεσία φυσικά τηρήθηκε η συνήθης διαδικασία και ως εκ τούτου υπήρξαν διαβουλεύσεις με το Κοινοβούλιο και συμφωνία εκ μέρους του Συμβουλίου.

Η πολιτική που ακολουθείται στο Ηνωμένο Βασίλειο ενδέχεται να είναι ιδιαιτέρως ενδιαφέρουσα για το Αξιότιμο Μέλος του Κοινοβουλίου δεδομένου ότι επίκειται η μεταβολή της από 1ης Ιουλίου 1996. Υπό τις ισχύουσες βρετανικές ρυθμίσεις, οδηγοί φορτηγών και επιβατικών οχημάτων επιτρέπεται να διατηρήσουν τα διπλώματα οδήγησής τους εφόσον ανταποκρίνονται στα πρότυπα όρασης τα οποία ίσχυαν την εποχή κατά την οποία έλαβαν για πρώτη φορά το δίπλωμά τους, με αποτέλεσμα να υπάρχουν οδηγοί οι οποίοι δεν ανταποκρίνται στις υποχρεώσεις που καθορίζουν οι οδηγίες 1980 ή του 1991. Η βρετανική κυβέρνηση ανακοίνωσε μετά από 12μηνες διαβουλεύσεις την απόφασή της να καταργήσει τις ρυθμίσεις αυτές και να καθιερώσει νέες εξετάσεις κατά την ανανέωση οιασδήποτε άδειας τον Οκτώβριο του 1995. Η κυβέρνηση δήλωσε ότι η μεταβολή αυτή γίνεται για λόγους οδικής ασφάλειας και η Επιτροπή συμμερίζεται την άποψή της.
ΓΡΑΠΤΗ ΕΡΩΤΗΣΗ E-1538/96 υποβολή: Νικήτας Κακλαμάνης (UPE) προς την Επιτροπή (17 Iουνίου 1996)

Θέμα: Τουρκικές προκλήσεις

Στις 28 Μαΐου 1996 τουρκική ακταιωρός εμβόλισε ελληνικό λιμενικό σκάφος στη θαλάσσια περιοχή της Ίμιας, εντός των ελληνικών χωρικών υδάτων.

Ερωτάται η Επιτροπή πότε και με ποιον τρόπο σκοπεύει να αντιδράσει επιτέλους στις κλιμακούμενες τουρκικές προκλήσεις που αποδεικνύουν με ποιον τρόπο η Τουρκία αντιλαμβάνεται το διάλογο και την καλή γειτονία με τις χώρες που συνορεύει.

Απάντηση του κ. Van den Broek εξ ονόματος της Επιτροπής (11 Ιουλίου 1996)

Η Επιτροπή παρακολούθησε επισταμένως το συμβάν στο οποίο αναφέρεται το Αξιότιμο Μέλος του Κοινοβουλίου και εξέφρασε την ανησυχία της σχετικά στη δήλωσή της της 7ης Φεβρουαρίου 1996. Η Επιτροπή έχει καλέσει όλα τα ενδιαφερόμενα μέρη να εξακολουθήσουν να καταβάλλουν προσπάθειες για την εξεύρεση μιας αμοιβαία ικανοποιητικής και ειρηνικής λύσης στις διαφορές που υφίστανται μεταξύ τους και, κατ' επέκταση, να αποφύγουν την επανάληψη στο μέλλον συμβάντων ανάλογων εκείνου στο οποίο αναφέρεται το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-0418/96 υποβολή: Γιάννος Κρανιδιώτης (PSE) προς το (29 Φεβρουαρίου 1996)

Θέμα: Αρπαγή ακίνητης περιουσίας Ελληνοκυπρίων στο υπό κατοχή τμήμα της Κύπρου

Κατά την τουρκική εισβολή της Κύπρου το 1974 οι κατοχικές δυνάμεις, μεταξύ άλλων, εκδίωξαν διά της βίας τους Ελληνοκύπριους που ζούσαν στα κατεχόμενα και άρπαξαν τα σπίτια και τις περιουσίες τους. Πολλά από αυτά τα σπίτια κατοικήθηκαν στη συνέχεια παράνομα από ξένους που προσκάλεσαν οι κατοχικές δυνάμεις. Μια τέτοια περίπτωση είναι ο Τάτλεϊ Σμίθ, βρετανός βουλευτής και μέλος της βρετανικής αντιπροσωπείας στο Συμβούλιο της Ευρώπης. Ο βρετανός βουλευτής έχει υπό την παράνομη κατοχή του το σπίτι του Ελληνοκύπριου Ευάγγελου Χατζηγεωργίου, που εκδιώχθηκε βίαια και ζει σε προσφυγικό καταυλισμό στο ελεύθερο τμήμα της Κύπρου.

Ο Τάτλεϋ Σμίθ επιδιώκει να πουλήσει το σπίτι αυτό αδιαφορώντας ότι παραβιάζει το δικαίωμα της ιδιοκτησίας και ταυτόχρονα συνεργεί στη συνεχιζόμενη παραβίαση των ανθρωπίνων δικαιωμάτων από τις τουρκικές δυνάμεις κατοχής.

Ερωτάται το Συμβούλιο σε τι ενέργειες έχει προβεί προς τις τουρκικές αρχές για να προστατεύει τα ανθρώπινα δικαιώματα των κατοίκων της Κύπρου και σε τι ενέργειες έχει προβεί προς το βρετανό βουλευτή για να τον πείσει να συμπεριφέρεται μέσα στα πλαίσια της έννομης τάξης.

Απάντηση (18 Ιουλίου 1996)

Το Συμβούλιο δεν ενημερώθηκε ποτέ για την κατάσταση που περιγράφει ο αξιότιμος κ. βουλευτής.

Όσον αφορά την ερώτηση του αξιότιμου βουλευτή που φαορά την προάσπιση των ανθρωπίνων δικαιωμάτων στην Κύπρο, το Συμβούλιο υπενθυμίζει ότι αποδίδει τη μέγιστη σημασία στο σεβασμό των ανθρωπίνων δικαιωμάτων και των δημοκρατικών αρχών σε όλες τις τρίτες χώρες με τις οποίες διατηρεί σχέσεις συνεργασίας ή σύνδεσης.
ΓΡΑΠΤΗ ΕΡΩΤΗΣΗ E-1299/96 υποβολή: Ulla Sandbζk (EDN) προς την Επιτροπή (31 Μαΐου 1996)

Θέμα: Πρόγραμμα EURATHLON

Πόσα χρήματα έχει απορροφήσει το πρόγραμμα EURATHLON από τον Οκτώβριο 1994; Πόσα και ποιά σχέδια τυγχάνουν ενίσχυσης; Βάσει ποίων κριτηρίων παράσχεται;

Απάντηση του κ. Oreja εξ ονόματος της Επιτροπής (23 Ιουλίου 1996)

Στο πλαίσιο του προγράμματος Εύραθλον ((ΕΕ C 262, 7.10.1995. )), η Επιτροπή επέλεξε, το 1995, 82 σχέδια συνολικού ύψους 0.7 εκατ. Ecu και, το 1996, 175 σχέδια συνολικού ύψους 2 εκατ. Ecu. Οι κατάλογοι των επιλεχθέντων σχεδίων διαβιβάζονται απευθείας στο αξιότιμο μέλος του Κοινοβουλίου καθώς και στη Γενική Γραμματεία του Κοινοβουλίου.

Τα κριτήρια επιλεξιμότητας αναφέρονται στο σημείο 4.1 του προγράμματος Εύραθλον, αντίγραφο του οποίου διαβιβάζεται απευθείας στο αξιότιμο μέλος του Κοινοβουλίου καθώς και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-1233/96 υποβολή: Peter Crampton (PSE) προς την Επιτροπή (23 Μαΐου 1996)

Θέμα: Παρεκκλίσεις από την Οδηγία 91/497/ΕΟΚ, που προβλέπονται για τα κράτη μέλη

Στα τέλη 1995, λειτουργούσαν στην Αγγλία περί τα 160 σφαγεία με καθεστώς προσωρινής παρέκκλισης από τους Κανονισμούς του 1992, περί Νωπού Κρέατος (Υγειονομικός Έλεγχος), κανονισμοί που θεσπίστηκαν κατ' εφαρμογήν της Οδηγίας 91/497/ΕΟΚ ((ΕΕ L 268, 24.9.1991, σ. 69.)).

Στην 1η Μαρτίου 1996 λειτουργούσαν συνολικώς στην Αγγλία, Σκωτία και Ουαλία 477 εγκεκριμένα σφαγεία.

Θα μπορούσε να γνωστοποιήσει ο Επίτροπος:

1. Πόσα εγκεκριμένα σφαγεία λειτουργούν σε κάθε κράτος μέλος;

2. Ποιά κράτη μέλη δεν έχουν ακόμη εφαρμόση πλήρως την Οδηγία 91/497/ΕΟΚ;

3. Πόσες παρεκκλίσεις από την Οδηγία 91/497/ΕΟΚ ισχύουν σε κάθε κράτος μέλος;

Απάντηση του κ. Fischler εξ ονόματος της Επιτροπής (13 Ιουνίου 1996)

1. Η Επιτροπή πληροφορεί το Αξιότιμο Μέλος του Κοινοβουλίου ότι ο αριθμός των επιχειρήσεων νωπών κρεάτων που είναι εγκεκριμένες σύμφωνα με την οδηγία 91/497/ΕΟΚ (σφαγεία, εργαστήρια τεμαχισμού, ψυκτικές εγκαταστάσεις αποθήκευσης) είναι ανά κράτος μέλος, ως εξής:

>TABLE>

2. Δεκατέσσερα κράτη μέλη έχουν γνωστοποιήσει ότι έλαβαν εθνικά μέτρα εκτέλεσης της οδηγίας 91/497/ΕΟΚ. Μοναδική εξαίρεση από αυτήν την άποψη αποτελεί η Φινλανδία.

3. Η Επιτροπή δεν έχει ακόμα λάβει εκ μέρους όλων των κρατών μελών τον κατάλογο των επιχειρήσεων οι οποίες επωφελούνται παρέκκλισης σύμφωνα με την οδηγία 91/497/ΕΟΚ.
ΓΡΑΠΤΗ ΕΡΩΤΗΣΗ E-1653/96 υποβολή: Μιχαήλ Παπαγιαννάκης (GUE/NGL) προς την Επιτροπή (24 Iουνίου 1996)

Θέμα: «Φυστίκια Αιγίνης»

«Το φυστίκι Αιγίνης» είναι Προστατευόμενης Ονομασίας Προέλευσης (ΦΕΚ τεύχος β της 14.1.1994) και σύμφωνα με την Αγορανομική Διάταξη 38/ΦΙ/1720/10.12.90 η ονομασία «φυστίκια Αιγίνης» επιτρέπεται να χρησιμοποιείται αποκλειστικά για φυστίκια που παράγονται στη νήσο Αίγινα. Προϊόν της ίδιας ποικιλίας επιτρέπεται να διατίθεται με την ονομασία «φυστίκια ποικιλίας Αιγίνης» αλλά με ταυτόχρονη αναγραφή του τόπου παραγωγής ή με την γενική ονομασία του είδους π.χ. «φυστίκι» ή «κελυφωτό φυστίκι», χωρίς αναγραφή του τόπου παραγωγής, εφόσον προέρχεται από χώρα της Ευρωπαϊκής Ένωσης.

Στην Ελλάδα, τα τελευταία χρόνια, εισάγονται φυστίκια ποικιλίας Αιγίνης από τρίτες χώρες (π.χ. Ιράν, Ιράκ, Συρία, Τουρκία κ.λ.π.) και διατίθενται στο εμπόριο με την έγγραφη ένδειξη ότι πρόκειται για φυστίκια Αιγίνης. Επειδή αποτέλεσμα αυτής της τακτικής είναι η εξαπάτηση του καταναλωτικού κοινού και ο αθέμιτος ανταγωνισμός σε βάρος των φυστικοκαλλιεργητών Αιγίνης, ερωτάται η Επιτροπή πώς σκοπεύει να παρέμβει στις αρμόδιες ελληνικές αρχές, στα πλαίσια της πολιτικής της για την προστασία των καταναλωτών, προκειμένου να συμμορφωθούν προς την προαναφερθείσα αγορανομική διάταξη και να τεθεί τέρμα στην παράνομη διάθεση στην αγορά φυστικιών που προέρχονται από τρίτες χώρες;

Απάντηση του κ. Fischler εξ ονόματος της Επιτροπής (11 Ιουλίου 1996)

Η Επιτροπή ενημερώνει το Αξιότιμο Μέλος του Ευρωπαϊκού Κοινοβουλίου ότι οι ελληνικές αρχές ζήτησαν την καταχώρηση της ονομασίας «Φυστίκια Αιγίνης» ως προστατευμένη ονομασίας προελεύσεως σε κοινοτικό επίπεδο σύμφωνα με το άρθρο 17 του κανονισμού (ΕΟΚ) αριθ. 2081/92 που αφορά την προστασία των γεωγραφικών ενδείξεων και των ονομασιών προελεύσεως των γεωργικών προϊόντων και των τροφίμων ((ΕΕ L 208 της 24.07.1992. )).

Η κανονιστική επιτροπή που προβλέπεται στο άρθρο 15 του προαναφερόμενου κανονισμού αποφάνθηκε στις 14 Ιουνίου 1996 υπέρ της κοινοτικής καταχώρησης της εν λόγω ονομασίας.

Το άρθρο 13 του κανονισμού (ΕΟΚ) αριθ. 2081/92, που αναφέρεται ανωτέρω, ορίζει το συγκεκριμένο νομικό πλαίσιο που επιτρέπει στις εθνικές και κοινοτικές αρχές να υποβάλουν ένσταση ενδεχομένως, σε ενέργειες αθέμιτου ανταγωνισμού οι οποίες αναφέρθηκαν από το Αξιότιμο Μέλος του Ευρωπαϊκού Κοινοβουλίου.
ΓΡΑΠΤΗ ΕΡΩΤΗΣΗ E-1669/96 υποβολή: Giacomo Santini (UPE) και Antonio Tajani (UPE) προς την Επιτροπή (24 Iουνίου 1996)

Θέμα: Έκτακτη παρέμβαση στον τομέα του βοείου κρέατος

Ο τομέας του βοείου κρέατος στην Ιταλία καλύπτει το 20% της συνολικής κοινοτικής παραγωγής, με 2.200.000 κεφάλια. Το 70% αυτού του δυναμικού συγκεντρώνεται στη βορειοανατολική Ιταλία όπου, κατά τους τελευταίους μήνες, εκαντοτάδες παραγωγοί έχουν κλείσει τις εκμεταλλεύσεις τους, καταγγέλοντας μία σοβαρότατη κρίση του τομέα.

Η Επιτροπή πρότεινε μία έκτακτη παρέμβαση μέσω της θέσης του προϋπολογισμού του ΕΓΤΠΕ-Εγγυήσεις, της τάξης των 650 εκατ. Ecu (περίπου 1200 δισεκατομμύρια λίρες) που θα διατεθούν για όλα τα κράτη μέλη.

Λαμβάνοντας υπόψη ότι η κατανομή των πιστώσεων αυτών πρέπει να γίνει βάσει του ποσοστού της παραγωγικότητας.

Λαμβάνοντας επίσης υπόψη ότι η μέθοδος χορήγησης ενιαίας πριμοδότησης στην παραγωγή, όπως προτάθηκε από το πακέτο τιμών για το έτος εμπορίας 1996/97, αφορά τα μοσχάρια ηλικίας μέχρι 10 μηνών και ότι τούτο εξακολουθεί να αγνοεί τους γερμανούς και γάλλους κτηνοτρόφους σε σχέση με τους ιταλούς, ισπανούς, έλληνες και πορτογάλους που είναι εισαγωγείς μοσχαριών.

Για ποιούς λόγους η Επιτροπή διαθέτει για την Ιταλία μόνον το 6% της προαναφερθείσας χρηματοδότησης, ήτοι 39 εκατ. Ecu;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-1669/96 και P-1900/96 (30 Ioylνoy 1996)

Τα Αξιότιμα Μέλη του Κοινοβουλίου παρακαλούνται να ανατρέξουν στην απάντηση της Επιτροπής στη γραπτή ερώτηση E-1509/96 του κ. Musumeci ((ΕΕ C 305 της 15.10.1996, σελ. 104. )).
ΓΡΑΠΤΗ ΕΡΩΤΗΣΗ E-0274/96 υποβολή: Peter Crampton (PSE) προς το (27 Φεβρουαρίου 1996)

Θέμα: Mordechai Vanunu

Λαμβάνοντας υπόψη την πρόσφατη ανακοίνωση της κυβέρνησης του Ισραήλ σύμφωνα με την οποία το Ισραήλ έχει στην κατοχή του πυρηνικά όπλα και είναι διατεθειμένο να τα εγκαταλείψει ως τμήμα της ειρηνευτικής συμφωνίας με τους Άραβες γείτονές του και υπό το φως της συνεχιζόμενης κράτησης σε απομόνωση του Mordechai Vanunu, ερωτάται το Συμβούλιο κατά πόσον έχουν γίνει διαβήματα προς την κυβέρνηση του Ισραήλ όσον αφορά την απελευθέρωση του κ. Vanunu; Σε περίπτωση αρνητικής απαντήσεως ερωτάται το Συμβούλιο κατά πόσο υπάρχουν σχέδια για παρόμοια διαβήματα. Εάν δεν υπάρχουν παρόμοια σχέδια παρακαλείται το Συμβούλιο να εξηγήσει γιατί.

Κοινή απάντηση στις γραπτές ερωτήσεις Ε-0274/96 και Ε-0594/96 (2 Αυγούστου 1996)

Η περίπτωση του κ. Vanutu, δεν έχει εξεταστεί στα πλαίσια του Συμβουλίου.
ΓΡΑΠΤΗ ΕΡΩΤΗΣΗ E-1262/96 υποβολή: Freddy Blak (PSE) προς την Επιτροπή (24 Μαΐου 1996)

Θέμα: Οι αθλητές ως εργαζόμενοι

Ως αποτέλεσμα των Συνθηκών της Ευρωπαϊκής Ένωσης, οι αθλητές θεωρούνται σε ολοένα και μεγαλύτερο βαθμό ως εργαζόμενοι.

Με βάση το γεγονός αυτό, έχει εξετάσει η Επιτροπή εάν το συγκεκριμένο καθεστώς τους ως εργαζομένων ενδέχεται να έρθει σε αντίθεση με τις ισχύουσες ρυθμίσεις για τη φαρμακοδιέγερση (doping), οι οποίες μπορεί να εμποδίσουν τους αθλητές από την άσκηση του επαγγέλματός τους;

Έχει επίσης η Επιτροπή εξετάσει το ενδεχόμενο διασάφησης των ισχυουσών ρυθμίσεων;

Απάντηση του κ. Oreja εξ ονόματος της Επιτροπής (18 Ιουλίου 1996)

Η Επιτροπή εξετάζει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό.
ΓΡΑΠΤΗ ΕΡΩΤΗΣΗ E-0282/96 υποβολή: Christoph Konrad (PPE) προς το (27 Φεβρουαρίου 1996)

Θέμα: Διάρθρωση και καθήκοντα του στρατιωτικού σκέλους της Κοινής Εξωτερικής Πολιτικής και της Αμυντικής Πολιτικής

1. Ποιά θα είναι η διάρθρωση και τα καθήκοντα του στρατιωτικού σκέλους της Ευρωπαϊκής Ένωσης στο πλαίσιο της Κοινής Εξωτερικής Πολιτικής και της Αμυντικής Πολιτικής που προβλέπεται στα άρθρα I 5 και Ι 8.3 της Συνθήκης για την Ευρωπαϊκή Ένωση;

2. Ποιά θα είναι, σύμφωνα με την άποψη του Συμβουλίου, η στρατιωτική νομοθεσία που θα ισχύει για το μελλοντικό ευρωπαϊκό στρατό;

3. Με ποιό τρόπο διασφαλίζει το Συμβούλιο το δικαίωμα συμπράξεως για τους συμμετέχοντες στις στρατιωτικές δυνάμεις;

4. Ποιά μέτρα λαμβάνει το Συμβούλιο προκειμένου να διασφαλίσει τα νομικά και κοινωνικά δικαιώματα των στρατιωτών στην Ευρώπη, ιδιαίτερα των στρατιωτών που συμμετέχουν σε ευρωπαϊκές οργανώσεις;

Απάντηση (2 Αυγούστου 1996)

Παρακαλείται ο αξιότιμος βουλευτής να ανατρέξει στα άρθρα Ι.5 και Ι.8 παράγραφος της Συνθήκης για την Ευρωπαϊκή Ένωση, τα οποία δεν κάνουν καμία ναφορά στη "δομή και το ρόλο του στρατιωτικού σκέλους της Κοινής Εξωτερικής Πολιτικής Ασφάλειας".

Λαμβάνοντας υπόψη την ιδιαιτερότητα της πολιτικής ασφάλειας και άμυνας ορισμένων κρατών μελών, όπως αναφέρεται στο άρθρο Ι.4.4, το άρθρο Ι.4.2. της Συνθήκης για της ίδρυση της Ευρωπαϊκής Ένωσης προβλέπει ότι "η Ένωση ζητάει από τη Δυτικοευρωπαϊκή Ένωση (ΔΕΕ) η οποία αποτελεί αναπόσπαστο μέρος της της ανάπτυξης της Ευρωπαϊκής Ένωσης, να εκπονεί και να εφαρμόζει τις αποφάσεις και τις δράσεις της Ένωσης που έχουν επιπτώσεις στον τομέα της άμυνας. "Ο ρόλος της ΔΕΕ ως συνιστώσας της άμυνας της Ευρωπαϊκής Ένωσης και μέσου για την ενίσχυση του ευρωπαϊκού πυλώνα της Ατλαντικής Συμμαχίας έχει επίσης τεθεί στις δύο δηλώσεις σχετικά με τη ΔΕΕ που περιλαμβάνονται στην τελική πράξη που υπογράφηκε στο Μάαστριχτ στις 7 Φεβρουαρίου 1992.

Στο Συμβούλιο δεν έχουν τεθεί θέματα που θίγει ο αξιότιμος βουλευτής στα σημεία 2, 3 και 4.
ΓΡΑΠΤΗ ΕΡΩΤΗΣΗ E-0926/96 υποβολή: Αλέξανδρος Αλαβάνος (GUE/NGL) προς το (24 Απριλίου 1996)

Θέμα: Συνέχιση της φυλάκισης Φάτος Νάνο και νέες διώξεις στελεχών της αντιπολίτευσης στην Αλβανία

Παρά τη διεθνή κατακραυγή ο ηγέτης του Σοσιαλιστικού Κόμματος Αλβανίας εξακολουθεί να βρίσκεται στη φυλακή, ενώ νέα κρούσματα πολιτικής εξόντωσης αντιφρονούντων γίνονται γνωστά. Πριν περίπου ένα μήνα απαγγέλθηκε κατηγορία κατά του Ναμίκ Ντόκλε, προέδρου της Κοινοβουλευτικής Ομάδας και Αντιπροέδρου του Σοσιαλιστικού Κόμματος. Χθές έγινε γνωστό ότι ζητήθηκε η άρση της βουλευτικής ασυλίας του Γκραμόζ Ρούτσι Γ.Γ. του Σοσιαλιστικού Κόμματος, ο οποίος κινδυνεύει να συλληφθεί καθώς έχουν διατυπωθεί σε βάρος τους κατηγορίες για κατάχρηση εξουσίας. Πιθανολογείται ότι οι προαναφερόμενοι θα οδηγηθούν στις φυλακές αμέσως μετά τις 3 Απριλίου που λήγει η θητεία της βουλής για τη διενέργεια εκλογών.

Επειδή, είναι φανερό ότι οι διώξεις αυτές σε βάρος στελεχών του μεγαλύτερου κόμματος της αντιπολίτευσης, έχουν στόχο την αποδυνάμωσή του αλλά και τον εκφοβισμό του εκλογικού συστήματος, ερωτάται το Συμβούλιο τί μέτρα θα λάβει προκειμένου:

1) Να αποφυλακιστεί άμεσα ο Φάτος Νάνο και να αρθούν οι νέες κατηγορίες σε βάρος των στελεχών της αντιπολίτευσης.

2) Προτίθεται το Συμβούλιο να στείλει παρατηρητές για να εξακριβώσει αν οι προσεχείς εκλογές πραγματοποιηθούν με τρόπο δημοκρατικό και αδιάβλητο;

Απάντηση (7 Αυγούστου 1996)

Το Συμβούλιο φρονεί ότι, κατά τη διεξαγωγή των εκλογών στην Αλβανία, τα πολιτικά κόμματα πρέπει να έχουν κατά νου ότι συμφέρον όλων είναι η εδραίωση της δημοκρατίας και η εθνική συμφιλίωση. Η ιδέα αυτή εκφράσθηκε ήδη σε δηλώσεις της Ευρωπαϊκής Ένωσης, αλλά και στην κοινή δήλωση στην οποία προέβησαν οι Ηνωμένες Πολιτείες και η Ευρωπαϊκή Ένωση στις 17 Μαΐου 1996 στα Τίρανα.

Το Συμβούλιο είναι πρόθυμο να βοηθήσει ώστε το εκλογικό αποτέλεσμα να εκφράζει πράγματι τη βούληση του Αλβανικού Λαού. Προς τούτο, πολλά κράτη μέλη εξεδήλωσαν την πρόθεσήτους να αποστείλουν, για βραχύ ή μακρό χρονικό διάστημα, παρατηρητές, για να εξακριβώσουν τη δημοκρατική διεξαγωγή των εκλογών.

Κατά τις επαφές του με τις Αλβανικές Αρχές, το Συμβούλιο δεν διστάζει να επαναλαμβάνει πόση σημασία αποδίδει στον έμπρακτο σεβασμό προς τη δημοκρατία και τα ανθρώπινα δικαιώματα, όπως πρόσφατα απέδειξε στο πλαίσιο του πολιτικού διαλόγου με την Αλβανία, σε επίπεδο πολιτικών διευθυντών αλλά και σε επίπεδο υπουργών, τον Ιανουάριο του 1996. Το Συμβούλιο παρότρυνε την Αλβανία να συνεχίσει τις μεταρρυθμιστικές της προσπάθειες και την πορεία προς την εδραίωση της δημοκρατίας, τονίζοντας ιδιαίτερα ότι είναι αναγκαίο να γίνονται σεβαστά τα ανθρώπινα δικαιώματα και οι θεμελιώδεις δημοκρατικές ελευθερίες.

Θα πρέπει, τέλος, να γνωρίζει ο Αξιότιμος κ. Βουλευτής ότι ο Πρόεδρος του Συμβουλίου ενημέρωσε το Ευρωπαϊκό Κοινοβούλιο, κατά την ολομέλεια της 5ης Ιουνίου 1996, σχετικά με τις εκλογές στην Αλβανία.
ΓΡΑΠΤΗ ΕΡΩΤΗΣΗ E-1226/96 υποβολή: Peter Truscott (PSE) προς την Επιτροπή (23 Μαΐου 1996)

Θέμα: Εξαγορά της εταιρείας Cable and Wireless

Έχει η Επιτροπή λάβει θέση σχετικά με την προταθείσα εξαγορά της εταιρείας Cable and Wireless από την British Telecom και ποιές θα είναι οι ενδεχόμενες επιπτώσεις για τους ευρωπαίους καταναλωτές;

Απάντηση του κ. Van Miert εξ ονόματος της Επιτροπής (27 Ιουνίου 1996)

Στις 2 Μαΐου 1996, η Cable and Wireless και η British Telecom ανήγγελαν ότι έληξαν οι διαπραγματεύσεις σχετικά με μία πράξη συγκέντρωσης. Συνεπώς, η Επιτροπή δεν έλαβε καμία κοινοποίηση οποιασδήποτε πράξης στο πλαίσιο του κανονισμού περί συγχωνεύσεων (κανονισμός (ΕΟΚ) αριθ. 4064/89) ((ΕΕ αριθ. L 395, 30.12.1989 7 διορθωτικό, ΕΕ αριθ. L 257, 21.9.1990. )) και συνεπώς δεν προέβη σε ανάλυση αγοράς σχετικά με τις επιπτώσεις που θα είχε μία πράξη συγκέντρωσης μεταξύ των δύο αυτών επιχειρήσεων.
ΓΡΑΠΤΗ ΕΡΩΤΗΣΗ E-1050/96 υποβολή: Αλέξανδρος Αλαβάνος (GUE/NGL) προς την Επιτροπή (13 Μαΐου 1996)

Θέμα: Ίδρυση Μονάδας Τεχνητού Νεφρού στις Κυκλάδες

Ένα σοβαρότατο πρόβλημα των νεφροπαθών είναι ότι σε καθημερινή βάση πρέπει να κάνουν αιμοκάθαρση και σε συγκεκριμένα νοσοκομεία. Οι νεφροπαθείς, κάτοικοι των νησιών της Ελλάδας π.χ. των Κυκλάδων, αναγκάζονται να παραμένουν μακριά από τον τόπο τους γιατί οι Μονάδες Τεχνητού Νεφρού είναι σε μεγάλα κυρίως αστικά κέντρα και έτσι οι ασθενείς αυτοί, εκτός ότι στερούνται αρκετές χαρές της ζωής, αναγκάζονται να ζουν και μακριά από τον μόνιμο τόπο διαμονής.

Επειδή οι νέες τεχνολογίες (π.χ. τα δίκτυα EURO (ISDN)) μπορούν να τους δώσουν τη δυνατότητα να μην φεύγουν από τον τόπο τους, ερωτάται η Επιτροπή:

1.Προβλέπεται από το Πολυταμειακό Επιχειρησιακό Πρόγραμμα της περιφέρειας Νοτίου Αιγαίου χρηματοδότηση μονάδας τεχνητού Νεφρού στις Κυκλάδες;

2. Ποιό είναι το χρονοδιάγραμμα χρηματοδότησης του ανωτέρω προγράμματος;

3. Ποιά είναι η απορρόφηση των κονδυλίων του ανωτέρω προγράμματος;

Απάντηση της κ. Wulf-Mathies εξ ονόματος της Επιτροπής (14 Ιουνίου 1996)

1. Το πολυταμειακό επιχειρησιακό πρόγραμμα (ΠΕΠ) για το νότιο Αιγαίο του Κοινοτικού Πλαισίου Στήριξης (ΚΠΣ) 1994-1999 για την Ελλάδα δεν προβλέπει τη συγχρηματοδότηση μονάδων τεχνητού νεφρού. Πράγματι, τα περιφερειακά ΠΕΠ δεν συγχρηματοδοτούν καταρχήν τον εξοπλισμό νοσοκομείων, αλλά την υποδομή τους (παραδείγματος χάρη, κτήρια), ενώ ο εξοπλισμός αναλαμβάνεται κατά κανόνα από τον εθνικό προϋπολογισμό, όπου συγχρηματοδοτείται από το επιχειρησιακό πρόγραμμα «υγεία - πρόληψη» του ΚΠΣ 1994-1999 για την Ελλάδα.

2. Το ΠΕΠ για το νότιο Αιγαίο καλύπτει την περίοδο 1994-1999.

3. Η απορρόφησή του είναι προς το παρόν της τάξης του 15%.